b'\n_START_ARTICLE_\nNorice\n_START_SECTION_\nPovzro\xc4\x8ditelj\n_START_PARAGRAPH_\nVirus noric, strokovno imenovan humani herpes virus 3, spada v rod vari\xc4\x8delavirus (Varicellavirus), poddru\xc5\xbeino alfaherpesvirin (Alphaherpesvirinae) in dru\xc5\xbeino herpesvirusov (Herpesviridae). To je dru\xc5\xbeina srednje velikih (150-200 nm) virusov z ravno dvojnovija\xc4\x8dno DNK z ikozaedri\xc4\x8dno kapsido iz 162 kapsomer in lipidno ovojnico, skozi katero \xc5\xa1trlijo glikoproteinske bodice. Soroden je virusu herpesa simpleksa, ki povzro\xc4\x8da zna\xc4\x8dilne mehur\xc4\x8daste izpu\xc5\xa1\xc4\x8daje na ko\xc5\xbei in sluznicah. V Evropi je preku\xc5\xbeenost prebivalstva z virusom noric zelo velika; navadno se \xc4\x8dlovek prvi\xc4\x8d oku\xc5\xbei \xc5\xbee v otro\xc5\xa1tvu.\n_START_SECTION_\nPrena\xc5\xa1anje virusa\n_START_PARAGRAPH_\nVirus noric je zelo ku\xc5\xbeen. Prena\xc5\xa1a se kaplji\xc4\x8dno. Bodo\xc4\x8di bolnik se oku\xc5\xbei z vdihanjem kapljic, ki jih je izka\xc5\xa1ljala obolela oseba. Virus na zraku pre\xc5\xbeivi samo deset minut. Oku\xc5\xbeba prek predmetov je zato malo verjetna. Po izpostavljenosti virusu se bolezen pojavi pri ve\xc4\x8d kot 90\xc2\xa0% ljudi, ki \xc5\xa1e niso razvili aktivne imunosti._NEWLINE_Bodo\xc4\x8di bolnik je ku\xc5\xbeen \xc5\xbee v inkubacijski dobi dva dni pred pojavom prvih ko\xc5\xbenih izpu\xc5\xa1\xc4\x8dajev in \xc5\xa1e vse do okoli deset dni po izginotju zadnjega sve\xc5\xbeega izpu\xc5\xa1\xc4\x8daja. V tem \xc4\x8dasu se mora bolnik izogibati stiku z zdravimi ljudmi. Ob\xc4\x8dutljivi so zlasti nepreku\xc5\xbeeni otroci, nose\xc4\x8dnice, ki \xc5\xa1e niso prebolele noric, in starej\xc5\xa1i, ki so morda imunsko oslabeli. \xc4\x8ce se kljub vsemu nose\xc4\x8dnica oku\xc5\xbei, obstaja nevarnost znotrajmaterni\xc4\x8dne oku\xc5\xbebe plodu. Oku\xc5\xbeba je posebno nevarna med 8. in 21. tednom nose\xc4\x8dnosti. Razvije se lahko sindrom prirojenih noric. Znotrajmaterni\xc4\x8dno oku\xc5\xbeeni novorojen\xc4\x8dek se lahko rodi s spremembami na ko\xc5\xbei, prizadetostjo o\xc4\x8di in mo\xc5\xbeganov. \xc4\x8ce pride do oku\xc5\xbebe tik pred porodom ali takoj po njem, se lahko pri novorojen\xc4\x8dku razvije generalizirana, smrtno nevarna bolezen. Med odraslimi in starej\xc5\xa1imi so posebno dovzetni za oku\xc5\xbebo bolniki z aidsom, rakavi bolniki, bolniki s presajenimi organi, posebno kostnim mozgom.\n_START_SECTION_\nSimptomi\n_START_PARAGRAPH_\nInkubacijska doba traja od 10 do 21 dni. Nato se pojavijo bla\xc5\xbeja in kratkotrajna vro\xc4\x8dina, glavobol in bole\xc4\x8dine v sklepih. V naslednjih dneh se na ko\xc5\xbei pojavijo prvi izpu\xc5\xa1\xc4\x8daji. Izpu\xc5\xa1\xc4\x8daji se pojavljajo zna\xc4\x8dilno najprej na obrazu, lasi\xc5\xa1\xc4\x8du in po trupu, pozneje tudi po udih. Izpu\xc5\xa1\xc4\x8daji so rde\xc4\x8dkasti, v\xc4\x8dasih srbe\xc4\x8di in se pojavljajo v zagonih (ko prvi izpu\xc5\xa1\xc4\x8daji \xc5\xbee zorijo, se pojavijo spet novi). Iz posameznega rde\xc4\x8dkastega made\xc5\xbea nastane po nekaj urah mehur\xc4\x8dast izpu\xc5\xa1\xc4\x8daj v velikosti ri\xc5\xbeevega zrna. Izpu\xc5\xa1\xc4\x8daji se posu\xc5\xa1ijo in nastale kraste odpadejo, ne da bi povzro\xc4\x8dile brazgotine. Mehur\xc4\x8dasti izpu\xc5\xa1\xc4\x8daji so lahko napolnjeni z gnojem, takrat lahko na prizadetih mestih ostanejo drobne brazgotinice. Redkeje se izpu\xc5\xa1\xc4\x8daji pojavijo tudi na vidnih sluznicah._NEWLINE_Bolezen pove\xc4\x8dini mine brez posledic in zapletov. Ob praskanju izpu\xc5\xa1\xc4\x8dajev lahko pride do dodatne oku\xc5\xbebe s streptokoki ali stafilokoki.\n_START_SECTION_\nZdravljenje\n_START_PARAGRAPH_\nSpecifi\xc4\x8dnega zdravljenja ni. Zdravljenje noric zajema laj\xc5\xa1anje srbenja - na izpu\xc5\xa1\xc4\x8daje nana\xc5\xa1amo adstringentno mazilo. \xc4\x8ce nastopi vi\xc5\xa1ja vro\xc4\x8dina, le-to zdravimo z antipiretiki._NEWLINE_Z razvojem protivirusnih zdravil je mo\xc5\xbena tudi pospe\xc5\xa1itev ozdravitve z jemanjem aciklovirja. Protivirusno zdravilo je treba vzeti \xc4\x8dim prej, najpozneje 24 ur po nastopu prvih simptomov. Protivirusna terapija se uporablja zlasti pri imunsko oslabljenih bolnikih.\n_START_SECTION_\nCepljenje\n_START_PARAGRAPH_\nStrokovnjaki priporo\xc4\x8dajo preventivno cepljenje proti noricam \xc5\xbee od leta 1995. Po mnenju nekaterih je smiselno le za bolj ogro\xc5\xbeene osebe, kot so npr. ljudje z oslabljenim delovanjem imunskega sistema, pri katerih lahko poteka bolezen huje.'